Air mata jatuh lihat semangat ayah
Kuala Terengganu: Tiada lain yang diharapkan seorang anak perempuan selain melihat bapa tercinta menjadi wali pada hari pernikahannya.Itu perasaan gembira dan sebak dirasai Nurul Izzah Amira Tajudin, 23, melihat kesungguhan bapanya, Tajudin Mohd Ariffin, 49, datang untuk mewalikan pernikahannya pada 20 September lalu walaupun berdepan masalah saraf.Kisah itu mendapat perhatian selepas Nurul Izzah Amira berkongsi video di TikTok menunjukkan dirinya menangis sewaktu bapanya membacakan teks lafaz wali ketika hari pernikahan berkenaan.Menyingkap kisah sebenar, Nurul Izzah Amira berkata, dia tidak dapat menahan sebak ketika itu kerana tahu keinginan bapanya untuk menjadi wali.Menurutnya, bapanya pernah memberitahu mahu menjadi wali pada hari pernikahannya kerana dia adalah satu-satunya anak perempuannya."Saya tak terlalu berharap kerana mengenangkan keadaan kesihatannya, tapi pagi hari nak nikah, ayah beritahu nak bersiap untuk ikut ke masjid."Sebelum akad nikah, saya dapat kawal perasaan lagi, tapi mula sebak bila tengok ayah nak menangis dan dengar suaranya terketar-ketar waktu baca lafaz wali."Ayah teruskan membaca walaupun suaranya tak berapa jelas dan lebih buat saya sedih apabila dengar suaranya sebak," katanya ketika dihubungi Harian Metro.Menurut Nurul Izzah Amira, selesai akad nikah, bapanya sempat menitipkan pesanan kepadanya."Waktu kami berpeluk, ayah pesan kepada saya supaya jadi isteri yang baik untuk suami. Kata-katanya buat saya tak tahan dan terus menangis."Jujurnya berat nak buat keputusan berkahwin kerana saya bekerja pun untuk bantu keluarga dan rapat juga dengan ayah. Tapi saya teruskan kerana dapat suami (Muhammad Azim Rosli, 28) yang sangat baik dan memahami keadaan ayah."Buktinya, sebelum ini, saya pernah bawa teman lelaki tapi ramai tak jadi teruskan hubungan selepas tahu keadaan ayah, tapi suami saya ikhlas terima ayah," katanya.Berhubung perkongsian di TikTok, Nurul Izzah Amira berkata, niatnya memuat baik video berkenaan adalah untuk kenangan sempena hari bahagianya.